Správa medzirezortnej komisie pre záchranu lokalít zapísaných v Zozname svetového dedičstva za rok 2002

     	Plnenie úloh za rok 2002 vyplývajúcich zo “Správy medzirezortnej komisie pre záchranu lokalít zapísaných v Zozname svetového  dedičstva  za  rok 2001”  schválenej  uznesením  vlády SR č. 552 z 29. mája 2002.

Úlohy pre Ministerstvo kultúry SR z uznesenia vlády SR č. 552/2002:
bod B. 1.
Vypracovať prostredníctvom Pamiatkového úradu SR podrobnú analýzu aktuálneho stavu v súvislosti s ďalším postupom ochrany pamiatkového fondu v lokalitách zapísaných v Zozname svetového dedičstva v termíne do 31. 8. 2002.
Plnenie:
Ministerstvo kultúry SR ako koordinátor zaslalo analýzu pre informáciu a využitie všetkým členom medzirezortnej komisie pre záchranu lokalít zapísaných v Zozname svetového dedičstva 12. septembra 2002. Opatrenia súvisiace s ďalším postupom ochrany pamiatkového fondu, ktoré vyplynuli z analýzy, boli prerokované na zasadnutí medzirezortnej komisie pre záchranu lokalít zapísaných v Zozname svetového dedičstva. 
Úloha je splnená.

bod B.2.         
 	V spolupráci s miestne príslušnou samosprávou a vlastníkmi objektov národných kultúrnych pamiatok v lokalitách zapísaných v Zozname svetového dedičstva vypracovať časový a finančný harmonogram postupu záchrany jednotlivých objektov národných kultúrnych pamiatok formou viaczdrojového financovania (povinná finančná participácia vlastníka, resp. správcu národnej kultúrnej pamiatky a príspevok z rozpočtu príslušnej samosprávy) nadväzne na vypracovanú analýzu v zmysle bodu B. 1 tohto uznesenia v termíne do 31. 12. 2002.
Plnenie:
	Na základe podkladov, ktoré zaslali primátori miest Spišské Podhradie, Banská Štiavnica, Ružomberok a Bardejov, bol vypracovaný časový a finančný harmonogram postupu záchrany jednotlivých objektov formou viaczdrojového financovania (povinná finančná participácia vlastníka, resp. správcu národnej kultúrnej pamiatky a príspevok z rozpočtu príslušnej samosprávy).
	Úloha je splnená.
bod  B.3. 
Vypracovať časovo ohraničený účelový podprogram na poskytovanie príspevku zo štátneho rozpočtu v súlade s výstupmi časového a finančného harmonogramu podľa bodu     B. 2. uznesenia vlády SR č. 552/2002  v súlade s termínmi na predkladanie návrhov štátneho rozpočtu na rok 2004.
Plnenie:
Úloha sa plní v súlade s termínmi na predkladanie návrhov štátneho rozpočtu na rok 2004.

Úloha pre Ministerstvo hospodárstva SR z uznesenia vlády SR č. 552/2002:
bod B.4. 
Pokračovať  v zabezpečovaní všetkých foriem propagácie slovenských lokalít 
zapísaných v  Zozname svetového dedičstva, prostredníctvom Slovenskej agentúry pre 
cestovný ruch v termíne do 31. decembra 2002. 

Plnenie:
	Slovenská agentúra pre cestovný ruch  (ďalej SACR)) svojím informačným a propagačným pôsobením doma a v zahraničí zabezpečuje všetky formy propagácie slovenských lokalít zapísaných v Zozname svetového dedičstva. Písomné a obrazové materiály sú publikované vo všetkých celoslovenských tituloch propagačných materiálov, ktoré vydáva SACR. V časopise Panoráma Slovenska sú priebežne uverejňované články o prírodných, historických a kultúrnych atraktivitách lokalít Banská Štiavnica a technické pamiatky okolia, Spišský hrad a pamiatky okolia, Vlkolínec a historické jadro mesta Bardejov. V roku 2002 vydala SACR Automapu SR, kde je lokalitám zapísaným v Zozname svetového dedičstva venovaná samostatná časť. Uvedené lokality sú propagované SACR na všetkých medzinárodných veľtrhoch a výstavách cestovného ruchu, zahraničných prezentáciách, tlačových konferenciách a ostatných podujatiach SACR. Okrem toho poskytuje informácie o týchto významných lokalitách aj zahraničným tour – operátorom a cestovným kanceláriám. Propagácia týchto lokalít je šírená aj prostredníctvom internetu na web stránkach SACR v slovenskej a anglickej jazykovej mutácii.
	Úloha je splnená.

Úloha pre Ministerstvo pôdohospodárstva SR z uznesenia vlády SR č. 552/2002:
bod B.5. 
Pokračovať  v  realizácii   projektu   opráv a rekonštrukcií   jednotlivých  
vodných diel v Banskej Štiavnici v ich historickej podobe, ich sfunkčnenie a prispôsobenie potrebám doby – dokončenie rekonštrukcie vodného diela  Vindšachtská   v objeme                4 600 000,- Sk z vlastných zdrojov odštepného závodu Povodie Hrona, začať rekonštrukčné práce na vodnom diele Rozgrund a zabezpečiť projektovú dokumentáciu na rekonštrukciu vodného diela Bakomi v objeme 400 000 Sk z vlastných zdrojov odštepného závodu Povodie Hrona, podľa harmonogramu ministerstva pôdohospodárstva.
Plnenie:
	Preberacie konanie rekonštrukcie vodného diela Vindšachtská bolo vykonané v decembri 2002. V súčasnosti je vodné dielo pripravené k plneniu jarnými vodami. Celkové náklady stavby predstavovali čiastku 6 170 000,- Sk, z toho stavebná časť 5 530 000,- Sk.
Z dôvodu nedostatku finančných zdrojov a pomerne zložitého technického riešenia je rekonštrukcia vodného diela Rozgrund v súčasnosti v štádiu prípravy výberového konania verejnou súťažou.
	Úloha je splnená čiastočne.

bod B.6.
Zabezpečiť realizáciu povodňovej ochrany povodňového toku Margecianka v meste Spišské Podhradie prostredníctvom ARPROG, a. s. v termíne do 31. 12. 2002 a zadať Povodiu Bodrogu a Hornádu Košice projektovú prípravu a následnú realizáciu povodňovej ochrany vodného toku Lúčanka v meste Spišské Podhradie v termíne do 31. 3. 2003.
Plnenie:
	Stavba povodňovej ochrany vodného toku Margecianka a Lúčanka v meste Spišské Podhradie je zaradená do projektu “Povodne na území Slovenska v rokoch 1997 – 1999, odstránenie následkov a preventívne opatrenia” s termínom ukončenia december 2002. V projekte je riešená úprava toku Margecianky v úseku r.km 3,890 – 4,964. Stavba je ukončená, v súčasnosti sa pripravuje kolaudačné konanie.
	Úloha je splnená pre vodný tok Margecianka, pre vodný tok Lúčanka je úloha nesplnená..
	
	Okrem uvedených stavieb investičného charakteru Slovenský vodohospodársky podnik, (ďalej len SVP) š. p. v roku 2002 zabezpečil v rámci opráv a údržieb vlastnými kapacitami práce na ďalších siedmich  historických vodných dielach v okolí Banskej Štiavnice v celkovej sume 654 000,- Sk, vrátane cyklických prác, najmä kosieb trávnych porastov, výrubov náletových drevín, čistenia prírodných jarkov a podobne. 
	Napĺňanie čiastkového projektu obnovy vodných nádrží banskoštiavnického vodohospodárskeho systému je do značnej miery ovplyvnené nedostatkom finančných prostriedkov. Všetky práce súvisiace s rekonštrukciou vodných diel uhrádzal doteraz SVP,     š. p. Banská Štiavnica len z vlastných finančných zdrojov. Realizácia I. a II. etapy čiastkového projektu je preto v miernom časovom sklze. 
Pre úspešné pokračovanie v rekonštrukčných prácach na historických vodných nádržiach banskoštiavnického vodohospodárskeho systému, obnovenia ich historickej podoby, prispôsobenie ich účelu potrebám doby a zabezpečenie systematickej starostlivosti o nádrže, je nevyhnutné v ďalšom období vytvoriť systém financovania zo štátneho rozpočtu a iných zdrojov, pretože SVP, š. p. Banská Štiavnica nemôže také rozsiahle  stavebné rekonštrukcie vo verejnom záujme financovať v celom rozsahu z vlastných prostriedkov. Realizáciu ďalších rekonštrukčných prác podľa čiastkového projektu obnovy v súlade s harmonogramom Ministerstvo pôdohospodárstva SR nevie v takomto prípade garantovať.

Úloha pre Ministerstvo dopravy, pôšt a telekomunikácií SR z uznesenia vlády SR               č.  552/2002:
bod  B.7. 
V spolupráci s Krajským pamiatkovým úradom v Prešove pri trasovaní a stavbe diaľnice D1 pod Spišským hradom a nadväznom riešení dopravnej situácie prostredníctvom Slovenskej správy ciest zabezpečiť realizáciu prác tak, aby nové zásahy a konštrukcie nenarušili hodnoty kultúrneho dedičstva vrátane kultúrnej krajiny, ktorá je súčasťou lokality zapísanej v Zozname svetového dedičstva, v súlade s postupom prác.
Plnenie:
Trasa diaľnice D1 Jablonov – Beharovce je posúdená procesom EIA v zmysle zákona NR SR č. 127/1994 Z. z. o posudzovaní vplyvov na životné prostredie v znení zákona            č. 391/2000 Z. z. Súčasťou posudzovania boli aj vplyvy na Spišský hrad. Záverečné stanovisko v zmysle zákona je investorom pri ďalšej príprave stavby rešpektované. Investor, ktorým je Slovenská správa ciest, bude pri stavbe spolupracovať s Krajským pamiatkovým úradom v Prešove.
	Úloha je splnená.
	   
Úloha pre Ministerstvo školstva SR z uznesenia vlády SR č. 552/2002:
bod  B.8. 
V spolupráci s prednostom Krajského úradu v Prešove a predsedom Prešovského samosprávneho kraja plniť harmonogram financovania dostavby 24-triednej základnej školy v Spišskom Podhradí v termíne do 31. decembra 2002.
Plnenie:
Nedokončená 24-triedna rozostavaná budova základnej školy v Spišskom Podhradí bola k 30. 6. 2002 oddelimitovaná z Okresného úradu v Levoči na mesto Spišské Podhradie. 
V roku 2002 dostalo  mesto finančnú dotáciu v sume 900 000,- Sk, z ktorej bola zabezpečená strecha a odkvapové rúry, aby sa stavba neznehodnocovala. Mesto plánuje dobudovať rozostavanú školu po etapách. V roku 2003, v I. etape, plánuje dokončiť dva pavilóny v celkovej hodnote cca. 56 000 000,- Sk pre umiestnenie II. stupňa základnej školy. Na dostavbu základnej školy mesto musí vyhlásiť verejnú súťaž na dodávateľa, pretože predchádzajúci dodávateľ skrachoval. Mesto Spišské Podhradie bude požadovať finančné prostriedky na dostavbu základnej školy aj od Ministerstva školstva SR.         
	Úloha je nesplnená

Odporúčanie primátorom miest Banská Štiavnica, Spišské Podhradie, Ružomberok    
a Bardejov z uznesenia vlády SR č. 552/2002:
     C.1.  utvoriť zdroje na príspevky vlastníkom na záchranu a obnovu národných kultúrnych 
pamiatok nachádzajúcich sa na území obce podľa § 14 ods. 3 zákona   č. 49/2002     Z. z. 
o ochrane pamiatkového fondu; do 31. decembra 2002,
     C.2.   využiť prostriedky Ministerstva výstavby a regionálneho rozvoja SR   podľa 
Smernice Ministerstva výstavby a regionálneho rozvoja SR č.  4/2001, ktorou sa mení a dopĺňa Smernica Ministerstva výstavby a regionálneho rozvoja SR č.8/1999, podľa ktorej ministerstvo poskytuje obciam a mestám príspevok vo výške  80% celkových nákladov na obnovu historicky cenného bytového domu s bytmi v meste alebo obci zapísanej     v Zozname svetového dedičstva,  priebežne,	
C.3.   uplatňovať požiadavky na projekty obnovy a revitalizácie lokalít zapísaných 
v Zozname svetového dedičstva v rámci zahraničných  programov PHARE, SAPARD, ISPA, ako aj využívať možnosti čerpania  finančných prostriedkov  z programov iných rezortov,  priebežne    
  
Plnenie podľa vyjadrenia primátorov:

	Mesto Banská Štiavnica 
V zmysle smernice Ministerstva výstavby a regionálneho rozvoja SR získalo mesto zdroje na obnovu národnej kultúrnej pamiatky - meštianskeho domu č. 9 (staré č. 6/III) na Kammerhofskej ulici v Banskej Štiavnici vo výške 8 000 000,-  Sk. Zvyšné zdroje na obnovu, ktorou sa získalo 10 bytových jednotiek, mesto získalo zo Štátneho fondu rozvoja bývania.
	V štádiu prípravy je rozpracovaný projekt na získanie prostriedkov z GETTY GRANTU (projekt a realizácia). V rámci programu predvstupovej pomoci fondu ISPA je v štádiu prípravy projekt dobudovania technickej infraštruktúry v pamiatkovej rezervácii.
	Pri získaní zdrojov z akýchkoľvek fondov mesto naráža na problém vlastných zdrojov, ktoré musia v každom druhu pomoci tvoriť 50 až 70 % nákladov. Vlastné zdroje mesta sú poddimenzované a nestačia kryť všetky požiadavky, ktoré musí mestská samospráva zabezpečovať v zmysle zákona o obecnom zriadení. Tu by mal významne pomôcť program Pro Slovakia.

Mesto Bardejov 
Mesto Bardejov realizovalo podporu vlastníkov objektov, ktoré sú národné kultúrne pamiatky nachádzajúce sa v pamiatkovej rezervácii Bardejov, prostredníctvom fondu pamiatok do roku 2002. Zmenou zákona č. 303/1995 Z. z. o rozpočtových pravidlách a nadväzne schválením zákona č. 49/2002 Z. z. o ochrane pamiatkového fondu došlo k nevyhnutnej zmene a zrušeniu uvedeného fondu. V súčasnosti sa spracováva návrh nových pravidiel pre poskytovanie príspevkov pre vlastníkov objektov národných kultúrnych pamiatok v pamiatkovej rezervácii Bardejov, ktoré budú prerokované a schválené v orgánoch samosprávy mesta v mesiaci apríl 2003.                    
Mesto Bardejov využilo v roku 2002 smernicu Ministerstva výstavby a regionálneho rozvoja SR č. 4/2001, ktorou sa doplnila smernica č. 8/1999, pri rekonštrukcii objektu meštianskeho domu na Radničnom námestí č. 39. Uvedenou rekonštrukciou sa obnovili dve bytové jednotky v objekte a uskutočnila sa celková rekonštrukcia objektu vo finančnom náklade 3 217 361,- Sk. Poskytnuté prostriedky na základe smernice č. 4/2001 predstavovali    2 574 000,- Sk. Náklady na inžinierske siete predstavovali 276 346,- Sk a príspevok v zmysle spomínanej smernice 135 890,- Sk.
V podmienkach mesta Bardejov sa na projekty obnovy a revitalizácie a rekonštrukcie Radničného námestia využili v roku 2002 prostriedky Ministerstva financií SR v objeme      13 000 000,- Sk. 
Do programov SAPARD a ISPA sa mesto v roku 2002 nezapojilo vzhľadom na nereálnosť splnenia podmienok účasti, resp. finančnej participácie. V rámci programu PHARE mesto predložilo jeden projekt do úvodnej grantovej schémy v oblasti rozvoja cestovného ruchu v historickom jadre mesta – Turistický sprievodca, avšak projekt nebol schválený.

Mesto Spišské Podhradie
V roku 2002 z troch podaných žiadostí mesta Spišské Podhradie do programu Pro Slovakia (komisia pamiatkovej starostlivosti) nebola kladne vybavená ani jedna. Pre rok 2003 boli opäť podané tri žiadosti na židovskú synagógu, evanjelický kostol a záchranu Mariánskeho stĺpa.
Začiatkom minulého roka bola cez úvodnú grantovú schému vypracovaná Prefeasibility štúdia mikroregiónu Spišské Podhradie a okolie. Autorom štúdie bola Regionálna rozvojová agentúra v Spišskej Novej Vsi. Z programov PHARE, SAPARD a ISPA mesto finančné prostriedky doposiaľ nežiadalo.
V priebehu roka 2002 bola zrealizovaná povodňová ochrana vodného toku Margecianka. Je potrebné dokončiť jej horný úsek po cestu 1/18. V havarijnom stave je zatiaľ vodný tok Lúčanka, ktorý je potrebné pripraviť projekčne a následne realizovať povodňovú ochranu.
Po dohode Ministerstva dopravy, pôšt a telekomunikácií SR s mestom týkajúcej sa trasovania diaľnice D1 v súbehu so štátnou cestou 1/18 je potrebné dopracovať a vyhodnotiť najvýhodnejší variant náhradného trasovania cesty 1/18 cez samotné mesto. Je potrebné riešiť južný obchvat mesta v súlade s pripravovaným územným plánom.
V súvislosti s využitím prostriedkov Ministerstva výstavby a regionálneho rozvoja SR   podľa Smernice Ministerstva výstavby a regionálneho rozvoja SR  č.  4/2001, ktorou sa mení a dopĺňa Smernica Ministerstva výstavby  a regionálneho rozvoja SR č.8/1999, v meste Spišské Podhradie bolo v závere roka 2002 skolaudovaných a odovzdaných do užívania         9 bytov na ulici Starý jarok č. 42, ktoré vznikli rekonštrukciou meštianskeho domu, pričom dotácia z Ministerstva výstavby a regionálneho rozvoja činila 5 714 000,- Sk, nenávratný príspevok zo Štátneho fondu rozvoja bývania  činil 80 000,- Sk, úver zo Štátneho fondu rozvoja bývania s úrokovou sadzbou 4,4 % a dobou splatnosti 30 rokov činil 1 336 000,- Sk a z vlastných zdrojov mesta bolo použitých 243 000,- Sk. Pred dokončením je projektová dokumentácia rekonštrukcie dvoch meštianskych domov na ulici Starý jarok č. 44,  45 a po vydaní stavebného povolenia mesto požiada Ministerstvo výstavby a regionálneho rozvoja SR o príspevok podľa smernice č. 4/2001.
V roku 2002 malo mesto podané dve žiadosti do Fondu životného prostredia o pridelenie finančných prostriedkov na výstavbu čistiarne odpadových vôd, kanalizácie a na rekultiváciu skládky komunálneho odpadu. Vzhľadom na skutočnosť, že mesto požadované finančné príspevky nedostalo, obe žiadosti boli uplatnené opätovne v roku 2003. 
Územnoplánovacia dokumentácia je v schvaľovacom procese a ukončená by mala byť v polovici roka 2003.
V priebehu minulého roka 2002 bola mestskému úradu odlimitovaná rozostavaná 24-triedna základná škola. Stavoprojekt Poprad, a. s. dopracováva podklady pre vyhlásenie verejnej súťaže na dodávateľa stavebných prác. V I. etape sa uvažuje o dokončení pavilónu C a časti pavilónu A pre umiestnenie II. stupňa Základnej školy na Palešovom námestí v Spišskom Podhradí. Náklady na I. etapu sú vo výške cca 56 mil. Sk vrátane DPH a pre rok 2003 je potrebné, aby Ministerstvo školstva SR vyčlenilo  25 000 000,- Sk. 	

Mesto Ružomberok 
	Na základe odporúčania vlády v zmysle uznesenia č. 552/2002 bod C.1. mesto Ružomberok pravidelne každoročne zo svojho rozpočtu na obnovu Vlkolínca uvoľňuje sumu min. 1,5 mil. Sk. Skutočné čerpanie z rozpočtu mesta v roku 2002 pre Vlkolínec bolo 1,914 tis. Sk. Schválený rozpočet mesta pre rok 2003 uvažuje o výdavkoch pre každodenné potreby spojené s obnovou Vlkolínca vo výške 1 586 000,- Sk.
	Zo strany štátu bolo v roku 2002 vyčlenených fyzickým osobám na obnovu objektov vo Vlkolínci z požadovaných cca 2 000 000,- Sk celkovo 670 000,- Sk, z toho 400 000,- Sk   z Krajského úradu Žilina a 270 000,- z programu Pro Slovakia. Mesto Ružomberok prostredníctvom programu Pro Slovakia uplatnilo v roku 2002 dve žiadosti v celkovej výške 330 000,- Sk, z ktorých bolo vyhovené iba jednej vo výške 20 000,- Sk na kultúrno-spoločenské podujatie Nedeľa vo Vlkolínci. 
	Na obnovu objektov z programu Pro Slovakia na rok 2003 uplatnilo svoje žiadosti 10 vlastníkov objektov národných kultúrnych pamiatok s celkovou sumou 1 230 000,- Sk. Mesto Ružomberok, tak ako v minulom roku uplatnilo na rok 2003 dve žiadosti /Nedeľa vo Vlkolínci - 80 000,- Sk a Informačný systém - 260 000,- Sk/ s tým, že mesto sa bude na predmetných projektoch finančne spolupodieľať. 

Aktivity orgánov a organizácií zastúpených v medzirezortnej komisii pre záchranu lokalít zapísaných v Zozname svetového dedičstva, ktoré boli plnené v roku 2002 mimo úloh uznesenia vlády SR č. 552/2002

Ministerstvo životného prostredia SR 
MŽP SR realizovalo aktivity v lokalite Banská Štiavnica a technické pamiatky okolia prostredníctvom Slovenskej agentúry životného prostredia (ďalej SAŽP), ktorá okrem iných svojich štatutárnych činností vykonáva aj ochranu krajiny a prírodného dedičstva. Túto svoju činnosť napĺňala SAŽP v roku 2002 v nadväznosti na aktivity v predchádzajúcich rokoch v rámci Plánu hlavných úloh na rok 2002 – úlohy č. 50: Koordinácia činnosti rezortných inštitúcií v regióne Banská Štiavnica. Túto úlohu SAŽP plnila prostredníctvom svojej organizačnej zložky: Centra ochrany kultúrnej krajiny a prírodného dedičstva so sídlom v Banskej Štiavnici (v priebehu roka 2002 bola organizačná zložka premenovaná na Centrum programovania environmentálnych projektov). 
	V rámci uvedenej úlohy boli vykonané koordinačné práce súvisiace predovšetkým s rozvojom spolupráce v rámci rezortných inštitúcií (Správa CHKO Štiavnické vrchy, Slovenské banské múzeum, Štátny geologický ústav D. Štúra) a práce pri realizácii dvoch projektov: 
1.	Projekt “Geopark Banská Štiavnica”v objeme 4. 000 000,- Sk, ktorého cieľom je sprístupniť širokej laickej a odbornej verejnosti pozoruhodné lokality v regióne Banská Štiavnica, podnietiť rast kultúrno-spoločenského vedomia u obyvateľstva a vyvolať väčší rozvoj turistického ruchu v regióne Banská Štiavnica. V rámci projektu a činnosti sa v roku 2002 začali realizačné práce na jednotlivých prvkoch budúcej objektovej sústavy Geoparku Banská Štiavnica nasledovne: Informačné centrum (Berggericht), Náučný geologický chodník (extravilán), Náučná geologická expozícia (Slovenské banské múzeum – skanzen). V rámci projektu boli realizované úvodné marketingové aktivity na príprave regionálnej marketingovej stratégie.
2.	 Projekt “Podpora trvale udržateľného turizmu – demonštračný model”v objeme 75 550 Eur (slovensko – nemecký projekt), ktorého cieľom je realizovať demonštračné aktivity pre trvale udržateľný turizmus na vybranom demonštračnom území, ktoré je súčasťou regiónu Banská Štiavnica.

 
Ministerstvo zahraničných vecí SR
	Aktivity Sekretariátu Slovenskej komisie pre UNESCO na MZV SR vo vzťahu k lokalitám v Zozname svetového dedičstva sa sústreďujú na koordináciu aktivít zainteresovaných rezortov vo vzťahu k UNESCO a jeho Stredisku svetového dedičstva.  MZV SR preto v predstihu upozorňuje rezorty na potrebu vypracovať správy o príslušných lokalitách zapísaných v Zozname svetového dedičstva, ktoré UNESCO požaduje – o ich aktuálnom stave a najmä o prijatých opatreniach na ich záchranu a obnovu (zvlášť ak bolo UNESCO upozornené subjektom u nás alebo v zahraničí, že niektorá z našich lokalít zapísaných v Zozname svetového dedičstva  je ohrozená). MZV SR  napomáha tak udržať dobré meno SR v očiach UNESCO, prípadne predchádzať tomu, aby sa vzniesol návrh na vyčiarknutie určitej lokality SR zo Zoznamu.

Ministerstvo vnútra SR
	MV SR sekcia verejnej správy má v správe pamiatkovo chránené tri budovy v lokalite Banská Štiavnica, v ktorých je umiestnený Štátny ústredný banský archív (ďalej ŠÚBA). Budova na Radničnom nám. č. 16 je využívaná pre potreby  ŠÚBA od roku 1980. V rokoch 1984 až 1992 bola revitalizovaná a je jeho centrálnou budovou. Budova na Radničnom námestí č. 4 je využívaná pre potreby  ŠÚBA od roku 1972. V rokoch 1997-1998 boli vykonané väčšie stavebné úpravy – statické zabezpečenie a nová elektroinštalácia. Budova na Starozámockej ulici č. 9 bola pre potreby archívu odkúpená v roku 1987. Z dôvodu vlhkých prízemných priestorov je potrebné budovu generálne rekonštruovať. 
	V roku 2002 boli na uvedených budovách ŠÚBA vzhľadom na nedostatok finančných prostriedkov vykonané len nevyhnutné opravy a údržba.

Banskobystrický samosprávny kraj
	V rámci pôsobnosti Banskobystrického samosprávneho kraja v roku 2002 bolo jednou z ťažiskových úloh vypracovanie a schválenie Programu sociálneho, ekonomického a kultúrneho rozvoja Banskobystrického samosprávneho kraja do etapy návrhu priorít a opatrení. Zastupiteľstvo Banskobystrického samosprávneho kraja  program schválilo 15. novembra 2002. V analytickej časti tohto programového dokumentu, a to v kapitolách:
3.2. Ekonomický rozvoj – 3.2..3.3. Cestovný ruch
3.4. Životné prostredie – 3.4.2. Starostlivosť o vodu
			     3.4.5. Starostlivosť o kultúrne pamiatky
3.5. Poľnohospodárstvo, vidiecky rozvoj, lesníctvo a rybárstvo
je venovaná pozornosť národným kultúrnym pamiatkam ako súčasti kultúrneho dedičstva, v kapitole o životnom prostredí menovite aj lokalite zapísanej v Zozname svetového dedičstva – Banská Štiavnica a technické pamiatky okolia.
	Jednou z priorít definovaných v programe je aj ochrana kultúrneho dedičstva z hľadiska trvalo udržateľného rozvoja a vytvorenie územného systému ekologickej stability územia a k tomu stanovené príslušné opatrenie, ktoré vyžaduje účinnejšie uplatniť ekonomické nástroje starostlivosti o národné kultúrne pamiatky a ich začlenenie v rámci rozvoja cestovného ruchu.	 
	Pri rozpracovaní opatrení do akčných plánov a následne pri spracovaní projektov, ktorými sa Banskobystrický samosprávny kraj uchádza a bude uchádzať prostredníctvom obcí, miest, podnikateľských subjektov a iných organizácií a občianskych združení o podporné finančné nástroje Európskej únie – predvstupové fondy a po vstupe do EÚ o štrukturálne fondy, je snahou Banskobystrického samosprávneho kraja z pozície regionálnej samosprávy usmerňovať žiadateľov tak, aby projekty boli kvalitné a v súlade s prioritami podporovanými EÚ.
	V súvislosti so záchranou a revitalizáciou lokality Banská Štiavnica a technické pamiatky okolia Banskobystrický samosprávny kraj upozorňuje na skutočnosť, že zrušenie osobnej dopravy na železničnej trati Hronská Dúbrava – Banská Štiavnica bude mať nepriaznivý dosah na rozvoj daného územia.

Žilinský samosprávny kraj
	Žilinský samosprávny kraj vo svojom územnom obvode podľa § 13 zákona č. 49/2002 o ochrane pamiatkového fondu utvára podmienky na ochranu pamiatkového fondu v obci Vlkolínec a spolupracuje s Krajským pamiatkovým úradom v Žiline. 
	
Slovenské národné múzeum – Spišský hrad
	V roku 2002 získalo SNM – Spišské múzeum v Levoči ako správca národnej kultúrnej pamiatky Spišský hrad z neštátneho zdroja finančný dar, na ktorého základe bolo možné realizovať exteriérové osvetlenie pamiatky. Po podpísaní zmluvy bola v prvej etape zabezpečená projektová dokumentácia k tejto aktivite, ktorá prešla schvaľovacím konaním jednotlivých orgánov štátnej správy a samosprávy, čoho výsledkom bolo vydanie stavebného povolenia. V druhej etape (júl – august) bolo zrealizované verejné obstarávanie formou verejnej súťaže na výber dodávateľa prác, ktorým sa stala firma Privel, s.r.o. z Košíc. Samotná realizácia sa uskutočnila v mesiacoch október – november 2002 s celkovým rozpočtovým nákladom 4 703 399,0 Sk. Realizáciou externého osvetlenia národnej kultúrnej pamiatky Spišský hrad bol dosiahnutý celkový zámer celej tejto aktivity, ktorým je zlepšenie kultúrnej prezentácie tejto pamiatky na Slovensku, ako aj rozšírenie možností jej sprístupňovania pre širokú verejnosť.

Pamiatkový úrad Slovenskej republiky
	Okrem úlohy “Analýza súčasného stavu lokalít zapísaných v Zozname svetového dedičstva”, - úloha B.1. uznesenia vlády SR č. 552/2002 Pamiatkový úrad SR spracoval materiál “Zostavenie hlavných ukazovateľov monitoringu svetového kultúrneho dedičstva v súlade s aktuálnymi požiadavkami Centra svetového dedičstva UNESCO”, ktorého cieľom bolo stanovenie hlavných ukazovateľov monitoringu svetového kultúrneho dedičstva, jeho zabezpečenie formou spolupráce so samosprávami a štátnou správou s vecnou náplňou a časovým rozpisom. Materiál bol zaslaný na vyjadrenie dotknutým členom medzirezortnej komisie, ktorí zaslali svoje stanoviská.
	Z ostatných aktivít, ktoré nevyplývajú z bežnej činnosti, Pamiatkový úrad realizoval so zámerom riešiť záväzky plynúce z Dohovoru o ochrane svetového dedičstva tri okruhy aktivít:   
Na základe požiadavky Centra svetového dedičstva UNESCO, vyplývajúcej zo záverov zasadnutia Výboru svetového dedičstva Pamiatkový ústav v januári 2002 pripravoval podklad o situácii a prípadných možných ohrozeniach kultúrneho dedičstva Spišský hrad a pamiatky okolia v súvislosti s ťažbou v kameňolome na Dreveníku.
Medzinárodný workšop “Materiály, techniky a technológie pri obnove pamiatok”, ktorý  sa v dňoch 28. 5. – 1. 6. 2002 konal v Banskej Štiavnici. Organizoval ho Pamiatkový úrad, pracovisko Banská Štiavnica pod finančnou záštitou UNESCO, MK SR, mesta Banská Štiavnica a iných inštitúcií. Cieľom podujatia bolo poukázať na základné princípy zachovania autenticity a integrity architektonického dedičstva a pripraviť súbor odporúčaní pre jeho ochranu a zachovanie s aplikovaním na konkrétne problémy a potreby mesta Banská Štiavnica, ako súčasti lokality Banská Štiavnica a technické pamiatky okolia, ktorá je zapísaná v Zozname svetového dedičstva.
V nadväznosti na projekt stabilizovania mikroklímy v kostole sv. Ducha v Žehre, ktorý bol ešte v roku 1999 predložený Centru svetového dedičstva UNESCO so žiadosťou o technickú pomoc, Pamiatkový úrad SR upravoval medzitým už neaktuálny harmonogram a napriek tomu, že prostriedky neboli poskytnuté, bola predložená správa o doposiaľ vykonaných prácach. Až následne, v treťom štvrťroku 2002 boli presunuté prostriedky na samotnú realizáciu projektu. Vzhľadom na nepriaznivé ročné obdobie však nebolo možné začať  plánované práce. 

Krajský pamiatkový úrad Banská Bystrica
	V roku 2002 Krajský pamiatkový úrad Banská Bystrica (ďalej KPÚ Banská Bystrica) spolupracoval na príprave rozvojového materiálu Banskobystrického samosprávneho kraja “Program komplexného sociálno-ekonomického rozvoja BBSK”, kde zdôraznil význam význam a potreby rozvoja územia lokality Banská Štiavnica a technické pamiatky územia. 

Krajský pamiatkový úrad Žilina
	V septembri roku 2002 Krajský pamiatkový úrad Žilina (ďalej KPÚ Žilina)  spracoval stanovisko k návrhu hlavných ukazovateľov monitoringu svetového kultúrneho dedičstva. 
KPÚ Žilina - pracovisko Ružomberok - spracovalo podklady pre Pamiatkový úrad SR - hodnotiacu správu k analýze súčasného stavu lokality Vlkolínec, ktorá je zapísaná v Zozname svetového dedičstva. V návrhu opatrení sa opakujú problémy uvedené v minuloročných správach. Napriek skutočnosti, že zákon č. 49/2002 Z. z. o ochrane pamiatkového fondu vytvoril podmienky na zlepšenie kvality a intenzity vykonávania kontrolnej činnosti zo strany štátnej správy a skvalitnenie osvetovej činnosti medzi obyvateľmi Vlkolínca, v rámci výkonu štátnej správy dochádza naďalej k porušovaniu podmienok stanovených v rozhodnutiach k zámeru obnovy a k projektovej dokumentácii, čo má negatívny dosah na zachovanie pamiatkových hodnôt objektov.
 Problémom ostáva naďalej otázka financovania , najmä podpora zo strany štátu, kde zákonom bol zrušený príspevok poskytovaný okresnými úradmi a táto možnosť neprešla na Pamiatkový úrad SR. V roku 2002 bol prostredníctvom Okresného úradu v Ružomberku poskytnutý finančný príspevok vo výške 400 000,- Sk.  Z programu Pro Slovakia bola vlastníkom objektov poskytnutá na rok 2002 dotácia vo výške 270 000,- Sk.

Finančné prostriedky poskytnuté v roku 2002 zo štátneho rozpočtu  pre lokality zapísané v Zozname svetového dedičstva:

Banská Štiavnica a technické pamiatky okolia

Z rozpočtovej kapitoly Všeobecná pokladničná správa pre rok 2002, 08.2.0.7 podpoložka 724002 – Financovanie akcií pre obce a mestá SR v oblasti kultúry - boli vyčlenené finančné prostriedky na záchranu historického jadra mesta Banská Štiavnica    v sume 12 000 000,- Sk.

Z programu  Pro Slovakia 
Dom mešt.nárož. ul.A.Kmeťa  č.13,  (požad. 1 588 000,- Sk) – 100 000,- Sk – strecha
Dom mešt.radový ul.A.Pecha č. 3,  (požad. 50 000,-  Sk) – 50 000,- Sk  - obnova strechy
Radnica,Radničné nám. č. 1,  (požad. 600 000,-  Sk) – 150 000,- Sk  - obnova fasády
Dom mešt.nárož.,Radničné nám. č. 6,  (požad. 200 000,-  Sk) – 80 000,- Sk  - obnova strechy
Ministerstvo pôdohospodárstva SR
Rekonštrukcia vodného diela Vindšachtská – 6 170 000,- Sk, z toho stavebná časť                  5 530 000,- Sk.
Opravy a údržba na ďalších siedmich  historických vodných dielach v okolí Banskej Štiavnice v celkovej sume 654 000,- Sk, vrátane cyklických prác, najmä kosieb trávnych porastov, výrubov náletových drevín, čistenia prírodných jarkov a podobne. 
Mesto Banská Štiavnica / Smernica Ministerstva výstavby a regionálneho rozvoja SR / Štátny fond rozvoja bývania.
V zmysle smernice Ministerstva výstavby a regionálneho rozvoja SR č. 4/2001, ktorou sa doplnila smernica č. 8/1999, získalo mesto zdroje na obnovu národnej kultúrnej pamiatky - meštianskeho domu 6/III na Kammerhofskej ulici v Banskej Štiavnici vo výške 8 000 000,-  Sk. Zvyšné zdroje na obnovu, ktorou sa získalo 10 bytových jednotiek, mesto získalo zo Štátneho fondu rozvoja bývania.
Ministerstvo životného prostredia SR
Projekt Geopark v objeme 4 000 000,- Sk

SPOLU: 31 104 000,- Sk

Historické jadro mesta Bardejov

Z rozpočtovej kapitoly Všeobecná pokladničná správa pre rok 2002, 08.2.0.7 podpoložka 724002 – Financovanie akcií pre obce a mestá SR v oblasti kultúry - boli vyčlenené finančné prostriedky pre historické jadro mesta Bardejov v sume    13 000 000,-  Sk.

Z programu  Pro Slovakia 
Kláštor františkánov,	rím.kat.kostol sv.Jána Krst.,frant.,Františkánska ul. č. 4, (požad.            4 000 000,-  Sk) – 350 000,- Sk  - statika vých. fasády, oporné poliere
Fara pamätná r.k. Stará, Radničné nám. č. 3,  (požad. 1 200 000,-  Sk) – 200 000,- Sk  - strecha
Dom mešt.rad. Radničné nám. č. 40, (požad. 1 800 000,-  Sk) – 300 000,- Sk  -  komplexná obnova, reštaurovanie kamenných článkov

Mesto Bardejov / Smernica Ministerstva výstavby a regionálneho rozvoja SR / Štátny fond rozvoja bývania.
Mesto Bardejov využilo v roku 2002 smernicu Ministerstva výstavby a regionálneho rozvoja SR č. 4/2001, ktorou sa doplnila smernica č. 8/1999, pri rekonštrukcii objektu meštianskeho domu na Radničnom námestí č. 39. Uvedenou rekonštrukciou sa obnovili dve bytové jednotky v objekte a uskutočnila sa celková rekonštrukcia objektu vo finančnom náklade        3 217 361,- Sk. Poskytnuté prostriedky na základe smernice č. 4/2001 predstavovali               2 574 000,- Sk. Náklady na inžinierske siete predstavovali 276 346,- Sk a príspevok v zmysle spomínanej smernice 135 890,- Sk.

SPOLU: 16 559 890,- Sk

Spišský hrad a pamiatky okolia

Program  Pro Slovakia

Rím. kat. kostol sv. Ducha v Žehre (požad. 500 000,-  Sk) – 150 000,- Sk  - stabilizácia mikroklímy

Mesto Spišské Podhradie/ Smernica Ministerstva výstavby a regionálneho rozvoja SR / Štátny fond rozvoja bývania.
V  meste Spišské Podhradie bolo v závere roka 2002 skolaudovaných a odovzdaných do užívania 9 bytov na ulici Starý jarok č. 42, ktoré vznikli rekonštrukciou meštianskeho domu, pričom dotácia z Ministerstva výstavby a regionálneho rozvoja činila 5 714 000,- Sk, nenávratný príspevok zo Štátneho fondu rozvoja bývania  činil 80 000,- Sk, úver zo Štátneho fondu rozvoja bývania s úrokovou sadzbou 4,4 % a dobou splatnosti 30 rokov činil                 1 336 000,- Sk a z vlastných zdrojov mesta bolo použitých 243 000,- Sk. Pred dokončením je projektová dokumentácia rekonštrukcie dvoch meštianskych domov na ulici Starý jarok č. 44,  45 a po vydaní stavebného povolenia mesto požiada Ministerstvo výstavby a regionálneho rozvoja SR o príspevok podľa smernice č. 4/2001.

Ministerstvo pôdohospodárstva SR 
Úprava toku Margecianky v úseku r.km 3,890 – 4,964 vrátane rekonštrukcie jeho pravostranného prítoku Lúčanka v dĺžke 73 m. Zmluvná cena stavebných prác bola               11 460 000,-  Sk. 
	   
Ministerstvo školstva SR / Mesto Spišské Podhradie. 
V roku 2002 dostalo  mesto finančnú dotáciu na dostavbu základnej školy v sume               900 000,- Sk. 

SPOLU: 18 304 000,- Sk 

Mesto Ružomberok - Vlkolínec

Program Pro Slovakia
Dom ľud. zrubový č. 9039, (požad. 100 000,-  Sk) – 60 000,- Sk  - obnova strechy hospodárskeho objektu – vlastník prostriedky nečerpal
Dom ľud. zrubový a hospodárske stavby  č. 9035, (požad. 150 000,-  Sk) – 60 000,- Sk  - obnova strechy hospodárskeho objektu
Dom ľud. zrubový a hospodárske stavby  č. 9008, (požad. 250 000,-  Sk) – 15 000,- Sk  - stodola a brána s oplotením -obnova strechy
Dom ľud. zrubový a hospodárske stavby  č. 9026, (požad. 120 000,-  Sk) – 60 000,- Sk  - obnova strechy – vlastník prostriedky nečerpal
Dom ľud. zrubový a hospodárske stavby  č. 9025, (požad. 150 000,-  Sk) – 60 000,- Sk  - obnova strechy
Dom ľud. zrubový a hospodárske stavby  č. 9020, (požad. 80 000,-  Sk) – 15 000,- Sk  - obnova strechy
Kultúrno-spoločenské podujatie Nedeľa vo Vlkolínci – 20 000,- Sk

Okresný úrad Žilina
Dom ľud. zrubový  č. 9027, -  30 000,- Sk	
Dvojdom č. 29-30, dom č. 9029  – 100 000,- Sk	
Dom ľud. zrubový a hospodárske stavby  č. 9008  – 130 000,- Sk	
Dom ľud. zrubový a hospodárske stavby  č. 9020 - 40 000,- Sk 	
Dom ľud. zrubový  č. 9051,  -  100 000,- Sk	

SPOLU: 690 000,- Sk

Súhrnná suma prostriedkov štátneho rozpočtu poskytnutá za rok 2002 lokalitám zapísaným v Zozname svetového dedičstva:

Banská Štiavnica a technické pamiatky okolia     31 104 000,- Sk
Historické jadro mesta Bardejov			 16 559 890,- Sk
Spišský hrad a pamiatky okolia			 18 304 000,-  Sk
Vlkolínec						      690 000,-  Sk  	
––––––––––––––––––––––––––––––––––––––––––––––––––––––––––
Spolu							 66 657 890,- Sk